
VARSTVO JABLAN IN HRUŠK
Fenološka faza
Na območju Celjske in Koroške regije so jablane in hruške povprečno na opazovane lokacije in sorte v fenološki fazi BBCH 77-78 (plod dosegel 70 do 80 % končne velikosti).
Jabolčni zavijač
Na opazovanih sadjarskih lokacijah Celjske in Koroške regije so ulovi metuljčkov jabolčnega zavijača v intenzivnih nasadih, kjer so zatirali prvo generacijo v napovedanih rokih malo številčni in pod pragom škodljivosti ali pa se ti sploh ne lovijo. V nasadih, kjer so za zatiranje prve generacije opravili samo eno škropljenje, kakor tudi ekstenzivnih nasadih se ulovi na feromonskih vabah povečujejo in so številčno nad pragom škodljivosti. Pri pregledu in prerezu črvivih plodov ugotavljamo, da je glavnina gosenic prve generacije zapustila plodove. 
Na osnovi opazovanj in podatkov predvidevamo, da je let metuljčkov druge generacije v polnem teku.
Za lažjo odločitev glede nadaljevanja strategije zatiranja jabolčnega zavijača in preverjanja učinkovitosti zatiranja prvega rodu jabolčnega zavijača, preglejte nasade jablan. Pregled naj obsega 1000 plodov posamezne sorte (prag škodljivosti za prvi rod je 1 %, za drugi rod pa 0,5 do 1% črvivih plodov).
Glede na navedene podatke svetujemo, da naslednje škropljenje proti jabolčnem zavijaču opravite med 20. in 30. julijem. V nasadih, kjer so ulovi metuljčkov številčnejši in dosegajo oz. presegajo prag škodljivosti (5-7 metuljčkov na vabo/teden) in najdete črvive plodove, opravite škropljenje v prvi polovici napovednega roka, tam kjer so trenutno ulovi maloštevilni in ne najdete črvivih plodov, pa usmerite škropljenje v drugo polovico napovedanega roka zatiranja.
Pri uporabi pripravkov dajte prednost tistim, ki imajo najkrajšo karenčno dobo. Svetujemo uporabo pripravka Affirm (1 kg/ha na 1 m višine krošnje, pri čemer najvišji odmerek ne sme preseči 4 kg/ha), Affirm opti (2 kg/ha) ali Delegate 250 WG (0,3 kg/ha), ki imajo kratko karenco (7 dni). Uporabite lahko tudi pripravek Laser plus (0,3 L/ha), ki ima dovoljenje za uporabo tudi v ekološki pridelavi in ima prav tako karenco 7 dni. Slednja dva pripravka lahko uporabite le 1x v rastni dobi. Uporabite lahko tudi insekticid MAC skupine Mimic (0,9 - 1 L/ha), če imate težave z ušmi, pa je možna prav tako uporaba pripravka Mospilan 20 SG (0,4 kg/ha). Oba pripravka imate karenco 14 dni. 
Poleg kemičnih insekticidov priporočamo za slabljenje populacije jabolčnega zavijača dodajanje granuloznega virusa Madex max ali Carpovirusine. 

Jablanov škrlup 
V nasadih, kjer škrlupa ne najdete, naj bodo razmiki med škropljenji 10 do 14 dni. V nasadih, kjer so na listih in plodovih prisotne pege posrbite, da bodo plodovi stalno zaščiteni s fungicidno oblogo in nadaljujte s preventivno zaščito plodov. 
[bookmark: _Hlk135037266][bookmark: _Hlk135914536]Pri škropljenju dajte prednost kontaktnim fungicidom na osnovi a.s. kaptan: Captan 80 WG (2kg/ha) Merpan 80 WDG (1,88 kg/ha), Orthocide 80 WG (2 kg/ha), Scab 80 WG (1,9 kg/ha), Scab 480 SC (3,13 L/ha) ali Merplus (2 L/ha – letos se ne trži). 
V ekološki pridelavi se lahko uporabi pripravek Curatio – žvepleno apnena brozga, ki ima dovoljenje za nujne primere in ga smejo uporabiti samo poklicni pridelovalci, ki so registrirani za ekološko pridelavo.
Enaka strategija škropljenja proti škrlupu in jabolčnem zavijaču velja tudi za hruške.
Hrušev ožig
Redno pregledujte nasade jablan in hrušk na prisotnost hruševega ožiga. Simptome opazite predvsem na poganjkih, ki venejo in se sušijo (pastirska palica), spremlja jih lahko tudi bakterijski izcedek, ki je na začetku mlečno rumene barve, nato postane oranžen. 
Suho in stabilno vreme ustvarja ugodne razmere za odstranjevanje poganjkov s simptomi hruševega ožiga. Izrežete jih do zdravega dela in jih neposredno odložite v plastične vreče, ki jih odnesete iz nasada ter uničite. Ob izrezovanju je potrebno razkužiti orodje, obutev (najbolj učinkovita 2% raztopina Virocida) in roke (Spitaderm). Za razkuževanje rok in orodja poskrbite tudi ob izvajanju ročnega redčenja plodičev. Pri prehodu iz okuženega območja, prav tako poskrbite za razkuževanje strojev.
Razkuževanje ran po izrezovanju poganjkov lahko opravite s škropljenjem oz. uporabo bakrovega pripravka Cuprablau Z 35 WP, v odmerku 0,57 kg/ha. 
Poleg nasadov pregledujte tudi okolico, kjer se nahajajo okrasne in samonikle rastline, ki so gostiteljice hruševega ožiga (glog, panešplja, ognjeni trn, jerebika, šmarna hrušica…). V primeru suma na okužbo s hruševim ožigom kontaktirajte javno službo za varstvo rastlin na Inštitutu za hmeljarstvo in pivovarstvo Slovenije v Žalcu (03 71 21 600).
Toča
V primeru toče opravite škropljenje s pripravki na osnovi aktive snovi kaptan kot so: Captan 80 WG, Merpan 80 WDG, Orthocide 80 WG, Scab 80 WG ali Scab 480 SC.


Obvestila sadjarjem, 33 (2024) 20, s. 1/1
image1.png




